CELEX: C2005/193/33
Language: sk
Date: 2005-08-06 00:00:00
Title: Vec C-249/05: Žaloba podaná 15. júna 2005 Komisiou Európskych spoločenstiev proti Fínskej republike

6.8.2005   
            
            
               SK
            
            
               Úradný vestník Európskej únie
            
            
               C 193/21
            
         Žaloba podaná 15. júna 2005 Komisiou Európskych spoločenstiev proti Fínskej republike
   (Vec C-249/05)
   (2005/C 193/33)
   Jazyk konania: fínčina
   Komisia Európskych spoločenstiev, v zastúpení: D. Triantafyllou a I. Koskinen, ktorí si zvolili adresu na doručovanie v Luxemburgu, podala 15. júna 2005 na Súdny dvor Európskych spoločenstiev žalobu proti Fínskej republike.
   Komisia Európskych spoločenstiev navrhuje, aby Súdny dvor:
   
               1)
            
            
               Vyslovil, že si Fínska republika nesplnila povinnosti, ktoré jej vyplývajú z článkov 21 a 22 Šiestej smernice Rady 77/388/EHS (1) o DPH zo 17. mája 1977 a z článkov 28 a 49 ES, tým, že uložila povinnosť menovať daňového zástupcu zdaniteľným osobám, ktoré nie sú usadené vo Fínsku, ale ktoré v ňom realizujú zdaniteľné plnenia a sú usadené v inom členskom štáte alebo v tretej krajine, ktorá pristúpila k dohovoru o vzájomnej pomoci uzavretého s Fínskom; a ktorých rozsah pôsobnosti zodpovedá rozsahu pôsobnosti smernice Rady 76/308/EHS (2) v oblasti vzájomnej pomoci pri vymáhaní pohľadávok týkajúcich sa niektorých príspevkov, práv, daní a ostatných opatrení a rozsahu pôsobnosti nariadenia Rady (ES) č. 1798/2003 (3) zo 7. októbra 2003 o spolupráci správnych orgánov v oblasti dane z pridanej hodnoty a zrušujúceho nariadenie (EHS) č. 218/92,
            
         
               2)
            
            
               zaviazal Fínsku republiku nahradiť trovy konania.
            
         Žalobné dôvody a hlavné tvrdenia
   V súlade s článkom 21 ods. 2 Šiestej smernice 77/388/EHS o DPH členské štáty nie sú oprávnené uložiť prevádzkovateľovi neusadenému v tomto štáte, ale v inom členskom štáte povinnosť určiť si daňového zástupcu. V takom prípade je určenie si daňového zástupcu v prípade prevádzkovateľa neusadeného v danom štáte vždy fakultatívne.
   Z tohto hľadiska je fínsky daňový režim takýto: a) ak je prevádzkovateľ zdaniteľnou osobou neusadenou vo Fínsku, je osobou podliehajúcou dani z pridanej hodnoty príjemca („obrátená daňová povinnosť“); b) ak je prevádzkovateľovi, ktorý nie je usadený vo Fínsku, daná možnosť sa tam zaregistrovať ako osoba podliehajúca dani z pridanej hodnoty, v tom prípade je povinný určiť si daňového zástupcu vo Fínsku.
   Pokiaľ ide o určenie si daňového zástupcu, fínsky daňový režim nie je v súlade s právom Spoločenstva. Povinnosť určiť si daňového zástupcu odporuje článku 21 ods. 2 Šiestej smernice o DPH.
   Fínsky režim môže ponechať prevádzkovateľovi neusadenému vo Fínsku možnosť voľby zaregistrovať sa ako osoba podliehajúca DPH, ale Fínsko nemôže podmieniť využitie tohto práva splnením povinnosti (v oblasti) určenia si daňového zástupcu, pretože to je v rozpore so Šiestou smernicou o DPH a v priamom rozpore s cieľmi smernice 2000/65/ES (4), ako aj so zásadami voľného pohybu tovarov a slobody poskytovania služieb vyplývajúcimi zo Zmluvy ES.
   
      (1)  Šiesta smernica Rady zo 17. mája 1977 o zosúladení právnych predpisov členských štátov týkajúcich sa daní z obratu — spoločný systém dane z pridanej hodnoty: jednotný základ jej stanovenia, Ú. v. L 145, 13.6.1977, s. 1.
   
      (2)  Ú. v. L 73, 19.3.1976, s. 18.
   
      (3)  Ú. v. L 264, 15.10.2003, s. 1.
   
      (4)  Smernica Rady 2000/65/ES zo 17. októbra 2000 meniaca a doplňujúca smernicu č. 77/388/EHS, ktorá sa týka stanovenia osôb zodpovedných za platbu dane z pridanej hodnoty, Ú. v. L 269, 21.10.2000, s. 44.